**Hatályos:**

2023.04.24.

**Hatályon kívül helyezve:** a 10/2022.(OVF) számú főigazgatói utasítás

**Mellékletek:**

7 db

**Aktualizálás gyakorisága, rendje:**

A vonatkozó jogszabályok, közjogi szervezetszabályozó eszközök módosítását követő 90 napon belül, de legalább kétévente

**Felülvizsgálatért,aktualizálásért felelős:** a Főigazgatói Hivatal vezetője és az Adattári Osztály vezetője

**AZ ORSZÁGOS VÍZÜGYI FŐIGAZGATÓSÁG**

**FŐIGAZGATÓJÁNAK**

**11/2023. (OVF) számú**

**UTASÍTÁSA**

**AZ ORSZÁGOS VÍZÜGYI FŐIGAZGATÓSÁGNAK ÉS**

**A VÍZÜGYI IGAZGATÓSÁGOKNAK**

**A KÖZÉRDEKŰ ADATOK MEGISMERÉSÉRE ÉS A SZOLGÁLTATÁSI SZERZŐDÉS MEGKÖTÉSÉRE VONATKOZÓ ELJÁRÁSRENDJÉRŐL**

# Az Országos Vízügyi Főigazgatóság Szervezeti és Működési Szabályzatáról szóló 7/2019. számú OVF Főigazgatói Utasítás 26. (3) bekezdésének felhatalmazása alapján – összhangban az Alaptörvény VI. cikk (2) bekezdésével, az Európai Parlament és a Tanács (EU) 2016/679. számú rendeletével (a továbbiakban: GDPR), az információs önrendelkezési jogról és az információszabadságról szóló 2011. évi CXII. törvény (a továbbiakban: Info tv.), a közérdekű adat iránti igény teljesítéséért megállapítható költségtérítés mértékéről szóló 301/2016. (IX. 30.) Korm. rendelet (a továbbiakban: a költségtérítésről szóló Korm. rendelet), a tervező- és szakértő mérnökök, valamint építészek szakmai kamaráiról szóló 1996. évi LVIII. törvény, a vízgazdálkodásról szóló 1995. évi LVII. törvény, a vízgazdálkodási feladatokkal összefüggő alapadatokról szóló 178/1998. (XI. 6.) Korm. rendelet, az általános forgalmi adóról szóló 2007. évi CXXVII. törvény (a továbbiakban: Áfa tv.), valamint az általános közigazgatási rendtartásról szóló 2016. évi CL. törvény (a továbbiakban: Ákr.) rendelkezéseivel – az Országos Vízügyi Főigazgatóságnak (a továbbiakban: Főigazgatóság) és a vízügyi igazgatóságoknak (a továbbiakban: Igazgatóság) a közérdekű adatok iránti igényekre és a szolgáltatási szerződés megkötésére vonatkozó eljárásrendet az alábbi főigazgatói utasítás (a továbbiakban: Utasítás) szerint adom ki:

1. **FEJEZET**

**ÁLTALÁNOS RENDELKEZÉSEK**

1. **Az Utasítás hatálya**

1. § Jelen Utasítás tárgyi hatálya kiterjed a Főigazgatóság és az Igazgatóságok, mint adatkezelők (a továbbiakban: Adatkezelő) által külső adatigénylőtől (a továbbiakban: Adatigénylő) érkezett műszaki és általános (tevékenységre vagy működésre vonatkozó) közérdekű adatigénylésben foglaltak teljesítésére, részbeni teljesítésére vagy elutasítására, korlátozására. Jelen Utasítás tárgyi hatálya nem terjed ki az Adatkezelő által egyéb jogszabályi kötelezettség alapján teljesítendő adatszolgáltatási kötelezettségre.

2. § Jelen Utasítás személyi hatálya a Főigazgatóság és az Igazgatóságok foglalkoztatottjaira terjed ki.

1. **Értelmező rendelkezések**

Jelen Utasítás alkalmazásában:

3. § Adatkezelő: A Főigazgatóság, valamint az Igazgatóságok, amelyek – törvényben vagy az Európai Unió kötelező jogi aktusában meghatározott keretek között – önállóan vagy másokkal együtt az adatok kezelésének célját meghatározzák, az adatkezelésre (beleértve a felhasznált eszközt) vonatkozó döntéseket meghozzák és végrehajtják, vagy az adatfeldolgozóval végrehajtatják.

4. § Adatkezelés: Az alkalmazott eljárástól függetlenül az adaton végzett bármely művelet vagy a műveletek összessége, így különösen gyűjtése, felvétele, rögzítése, rendszerezése, tárolása, megváltoztatása, felhasználása, lekérdezése, továbbítása, nyilvánosságra hozatala, összehangolása vagy összekapcsolása, zárolása, törlése és megsemmisítése, valamint az adat további felhasználásának megakadályozása, fénykép-, hang- vagy képfelvétel készítése, valamint a személy azonosítására alkalmas fizikai jellemzők rögzítése.

5. § Nyilvánosságra hozatal: Az adat bárki számára hozzáférhetővé tétele.

6. § Adatállomány: Az egy nyilvántartásban kezelt adatok összessége.

7. § Egyedi megrendelés: A feldolgozást vagy átalakítást igénylő adat esetében az adatigénylő és az Adatkezelő között szolgáltatási szerződés létrejöttére vonatkozó, adatigénylő általi megrendelés.

8. § Közérdekű adat: Az Adatkezelő kezelésében lévő és tevékenységére vonatkozó vagy közfeladatának ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, így különösen a hatáskörre, illetékességre, szervezeti felépítésre, szakmai tevékenységre, annak eredményességére is kiterjedő értékelésére, a birtokolt adatfajtákra és a működést szabályozó jogszabályokra, valamint a gazdálkodásra, a megkötött szerződésekre vonatkozó adat – így különösen a vízügyi alapfeladatok ellátása során létrejött minden olyan adat, ami az adatigénylés időpontjában a Vízügyi Információs Rendszerben (a továbbiakban: VIZIR), illetve más, digitális vagy papír alapú formában (vízrajzi, árvízvédelmi, folyó- és tógazdálkodási, belvízvédelmi, öntözési, vízminőségi, települési vízgazdálkodási, térinformatikai, monitoring és egyéb állami feladatokkal kapcsolatos adatok) az Adatkezelő rendelkezésére áll (a továbbiakban: **műszaki adat**); illetve az Adatkezelő tevékenységére vagy működésére, gazdasági tevékenységére, szervezeti adatokra, projekt dokumentációkra vonatkozó adat (a továbbiakban: **általános adat**) és amely az Info tv. előírásai szerint közérdekű vagy közérdekből nyilvános adatnak minősül.

9. § Feldolgozást vagy átalakítást igénylő adat: Az Adatkezelő kezelésében nem lévő, de előállítható adat. Ha az adatigénylésben megjelölt szempontok szerinti adatgyűjtés nagyobb munkaráfordítást, költséget igényel, amely egyszerű matematikai vagy informatikai műveleteken túlmutat, akkor annak elvégzésére az Adatkezelőnek nincs jogszabályi kötelezettsége, de külön díjazás ellenében, nem közérdekű adatigénylés teljesítéseként, hanem szolgáltatásként – szolgáltatási szerződés megkötésével – elvégezheti.

10. § Az adatigénylés teljesítésének jogszerű megtagadása: A közérdekű adatok megismerhetősége az Info tv.-ben foglalt esetekben zárható ki jogszerűen.

11. § Nagyszámú adat: Két vagy több Igazgatóság területét érintő műszaki adat. Vízrajzi adatok esetén 20-nál több állomás, térinformatikai - szerkeszthető - adat esetén egy adott objektumtípusra jellemző összes attribútum, vagy országos adatok. Általános adatok esetén az Adatkezelő különösen év, darabszám és terjedelem alapján határozza meg, hogy nagyszámú adatnak minősíti-e az Adatigénylő kérelmében előterjesztett adatigénylés tárgyát képező adatokat.

12. § Az adatigénylés beérkezése időpontjának azt a napot tekintjük, amikor

a) az Adatigénylő a közérdekű adat iránti igényének az Adatkezelőhöz érkezés napja,

b) jelen Utasítás 2/a., 2/b. sz. melléklete beérkezik az Adatkezelőhöz, vagy

c) az Adatigénylő szóban előterjeszti kérelmét.

13. § Mérlegelés: Ha a közérdekű adat megismerése iránti igény teljesítésének megtagadása tekintetében a törvény az adatkezelő mérlegelését teszi lehetővé, a megtagadás alapját szűken kell értelmezni, és a közérdekű adat megismerésére irányuló igény teljesítése kizárólag abban az esetben tagadható meg, ha a megtagadás alapjául szolgáló közérdek nagyobb súlyú a közérdekű adat megismerésére irányuló igény teljesítéséhez fűződő közérdeknél.

**II. FEJEZET**

**ELJÁRÁSREND AZ ADATKEZELŐ KEZELÉSÉBEN LÉVŐ, FELDOLGOZÁST VAGY ÁTALAKÍTÁST NEM IGÉNYLŐ (MŰSZAKI ÉS ÁLTALÁNOS) ADATOK ESETÉN**

1. **A közérdekű adatok megismerésének általános szabálya**

14. § A közérdekű adatok megismerésének általános szabályait az Info tv. 26-27. §-ai rögzítik. Az Adatkezelőnek lehetővé kell tennie, hogy a közérdekű adatot – az Info tv.-ben meghatározott kivételekkel – bárki megismerhesse adatigénylés iránti kérelem alapján jelen Utasításban meghatározottak szerint.

15. § Az Adatkezelő kezelésében lévő és tevékenységére vonatkozó vagy közfeladatának ellátásával összefüggésben keletkezett ügyekben – így különösen az állami költségvetésre és annak végrehajtására, az állami vagyon kezelésére, a közpénzek felhasználására és az erre kötött szerződésekre, a piaci szereplők, valamint a magánszervezetek és magánszemélyek részére különleges vagy kizárólagos jogok biztosítására vonatkozóan – köteles elősegíteni és biztosítani a közvélemény pontos és gyors tájékoztatását, ezzel elősegítve a közigazgatásba vetett bizalmat, valamint az Adatkezelő tevékenységének átláthatóságát.

1. **Az adatigénylés módja**

16. § Közérdekű adat megismerése iránti igényt szóban, írásban vagy elektronikus úton lehet benyújtani, a menetét az Infotv. 28-30. §-ai rögzítik.

17. § Az írásban előterjesztett adatigénylés iránti kérelem történhet az Adatigénylő által írt formában vagy az Adatkezelő honlapjáról letölthető, illetve az Adatkezelőtől beszerezhető, jelen Utasítás 1. számú melléklete szerinti Adatigénylő lap kitöltésével, majd azt követően az Adatkezelő részére elektronikus vagy írásos (postai kézbesítés, személyes behozatal útján) módon történő megküldésével, illetve benyújtásával.

18. § A személyesen előterjesztett adatigénylés esetén az Adatkezelő adminisztrációt végző foglalkoztatottja tölti ki jelen Utasítás 1. sz. melléklete szerinti Adatigénylő lapot, amelyet – tartalmának jóváhagyásaként – a személyesen megjelent Adatigénylő aláír.

19. § Jelen Utasítás 1. sz. mellékletének kitöltése kizárólag a műszaki adatok esetében kötelező.

**3. Az adatigénylés pontosítása**

20. § Amennyiben az adatigénylés nem egyértelmű és/vagy hiányos, úgy az Adatigénylőtől írásbeli pontosítást kell kérni, nyolc napos határidő megjelölésével. A pontosítás beérkezéséig eltelt időtartam az adatigénylés teljesítésére rendelkezésre álló határidőbe nem számít bele. Amennyiben a pontosításban foglaltakat nem teljesíti az Adatigénylő a felhívás kézhezvételét követő harminc napon belül, kérelmét írásban el kell utasítani.

**4.** **A költségtérítés megállapítása**

21. § Az Adatkezelő jelen Utasítás 23-24. §-aiban foglalt előírások, valamint az Info tv. 29. § (4) és (5) bekezdései alapján a költségtérítésről szóló Korm. rendelet szerint az adatigénylésben foglaltak teljesítéséért költségtérítést állapíthat meg, és arról az adatigénylés beérkezését követő 15 napon belül jelen Utasítás 2/a., illetve 2/b. sz. melléklete szerint írásban tájékoztatja az Adatigénylőt.

22. § Jelen Utasítás 2/a. és a 2/b. sz. mellékletének alkalmazása kizárólag műszaki adatok esetében kötelező. Az általános adatok esetében vízügyi ágazatban használt dokumentum sablon alkalmazása kötelező.

23. § (1) A költségtérítés mértékének meghatározása során az alábbi költségelemek vehetők figyelembe:

a) az igényelt adatokat tartalmazó adathordozó költsége,

b) az igényelt adatokat tartalmazó adathordozó az Adatigénylő részére történő kézbesítésének költsége.

(2) Az Adatkezelő köteles gondoskodni jelen Utasítás 4. sz. melléklete szerinti nyilvántartás elkészítéséről az (1) bekezdésben foglalt bármely költségelem keletkezése esetén.

(3) A költségtérítés megállapítására a költségtérítésről szóló Korm. rendelet 5-6. §-aiban foglalt rendelkezések alkalmazásával kerülhet sor.

24. § Jelen Utasítás 21. §-ában rögzített esetben az Adatkezelő köteles számlát kiállítani az Adatigénylő részére.

25. § A költségtérítésről szóló Korm. rendelet szerint megállapított költségtérítés áfa-mentes.

**5. Az adatigénylés teljesítése**

26. § A közérdekű adat megismerésére irányuló igénynek az Adatkezelő az igény beérkezését követő legrövidebb idő alatt, legfeljebb azonban 15 napon belül tesz eleget, amennyiben az alábbiak ismeretével rendelkezik:

a) az Adatigénylő neve és címe (lakcím vagy székhely, illetve elektronikus cím),

b) az igényelt adatok pontos meghatározása,

c) szükség esetén nyilatkozat / ráutaló magatartás a megismerés módjáról (személyes betekintés által, másolatok igénylésével vagy elektronikus úton),

d) szükség esetén az Adatigénylő nyilatkozata a költségtérítés díjának megfizetéséről.

27. § Ha az adatigénylés jelentős terjedelmű, illetve nagyszámú adatra vonatkozik, vagy az adatigénylés teljesítése az Adatkezelő alaptevékenységének ellátásához szükséges munkaerőforrás aránytalan mértékű igénybevételével jár, jelen Utasítás 28. §-ában meghatározott határidő egy alkalommal 15 nappal meghosszabbítható. Erről az Adatigénylőt az igény beérkezését követő 15 napon belül írásban tájékoztatni kell.

29. § Az Adatkezelő az esetlegesen felmerült és megállapított költség mértékéről jelen Utasítás 21. §-ában foglaltak szerint tájékoztatja az Adatigénylőt az adatigénylés teljesítését megelőzően. A tájékoztatásban szerepelni kell az indokolásnak és jelen Utasítás 5. számú melléklete szerinti kimutatásnak is.

30. § Az Adatigénylő jelen Utasítás 30. §-ában meghatározottak alapján kapott tájékoztatás kézhezvételét követő 30 napon belül nyilatkozik arról, hogy az adatigénylését fenntartja-e. A tájékoztatás megtételétől az Adatigénylő nyilatkozatának az Adatkezelőhöz való beérkezéséig történő időtartam az adatigénylés teljesítésére rendelkezésre álló határidőbe nem számít be.

31. § Jelen Utasítás 31. §-ában meghatározottak alapján kerülhet sor az adatigénylés teljesítésére az Adatigénylő részéről érkezett jelen Utasítás 2/a. vagy 2/b. sz. melléklete szerinti írásbeli elfogadó nyilatkozat beérkezését követő 15 napon belül, amelyben az Adatigénylő írásban nyilatkozik arról, hogy a költségtérítés összegét megfizeti.

32. § Ha az Adatigénylő az igényét fenntartja, az Adatkezelő az adatigénylést a költségtérítésnek az Adatigénylő általi megfizetését követő 15 napon belül köteles teljesíteni vagy az Adatkezelő által az Adatigénylő részére teljesített adatigényt követő 15 napon belül köteles az Adatigénylő a költségtérítést az Adatkezelő részére megfizetni.

33.§ Az adatokba való helyszíni betekintést (adatáttekintés, adatkiírás) mind papír alapú, mind elektronikus adathordozó (kizárólag DVD) esetén az Adatkezelő térítésmentesen biztosítja az Adatigénylő számára előre egyeztetett időpontban, az arra kijelölt helyiségben vagy az ügyfélfogadási időben.

34. § Az adatok tanulmányozására az Adatigénylőnek megfelelő időt kell biztosítani. A bemutatott dokumentum tanulmányozása során az Adatigénylő kérdéseire válaszolni kell. Az Adatigénylő jogosult a bemutatásra került dokumentumokról jegyzetet készíteni.

35. § Az Adatkezelő és az Adatigénylő az adatigénylés teljesítéséről a műszaki adatok vonatkozásában jelen Utasítás 3/a. és 3/b. sz. melléklete szerint teljesítés igazolást állítanak ki, ami átadás-átvételi elismervénynek minősül.

36. §Az adatbázisba történő betekintésről, valamint az elektronikus vagy papír alapon történő adatigénylés teljesítéséről az Adatkezelő köteles jelen Utasítás 4. sz. melléklete szerinti nyilvántartást vezetni.

37 § Az adatok esetleges DVD-re írását az adathordozók kezelésére vonatkozó hatályos szabályzat előírásainak figyelembe vételével kell elvégezni.

38. § Az Adatigénylőt a személyes adatot tartalmazó nyilvántartás vezetéséről, illetve a személyes adatok kezeléséről tájékoztatni kell az európai uniós általános adatvédelmi rendeletben (GDPR) foglaltak, valamint az adatvédelmi és adatbiztonsági szabályzatról szóló főigazgatói utasításban foglalt rendelkezések szerint.

39. § Az adatigénylés teljesítése a VIZIR-ből, illetve a Főigazgatóság, valamint az Igazgatóságok által kezelt adatbázisból történik, amelyet:

a) a Főigazgatóságon a műszaki adatok vonatkozásában az Adattári Osztály, a szakmai főosztályok (Árvízvédelmi Főosztály, Belvízvédelmi és Öntözési Főosztály, Vízrajzi és Vízgyűjtő-gazdálkodási Főosztály,Települési Vízgazdálkodási Főosztály) bevonásával, az általános adatok vonatkozásában a Főigazgatói Hivatal teljesíti,

b) az Igazgatóságokon a közérdekű adatigénylés iránti kérelmekben foglaltakat a feladatra kijelölt szervezeti egység teljesíti.

40. § Ha a kért közérdekű adatot korábban már elektronikus formában nyilvánosságra hozták, az igény teljesíthető a közérdekű adatot tartalmazó nyilvános forrás megjelölésével is. A közzététel azonban nem mentesít az adatigénylés teljesítésének kötelezettsége alól.

41. § A szóban előterjesztett igényt akkor lehet azonnal szóban teljesíteni, ha az igényelt adat az Adatkezelő a honlapján közzétételéről intézkedett vagy korábban más módon jogszerűen nyilvánosságra hozta, illetve ha az Adatkezelő szerint ilyen módon teljesíthető. Azonnali teljesítés esetén az igényelt közérdekű adatot tartalmazó nyilvános forráshelyet kell közölni az Adatigénylővel.

**6. Az adatigénylés elutasítása, korlátozása**

42. § Az adatigénylés teljesítésének elutasítására abban az esetben kerülhet sor, ha a közérdekű adatok megismerhetősége kizárható, így különösen:

a) közérdekből nyilvános adatnak nem minősülő személyes adatok,

b) minősített adatok,

c) bizonyos, törvényben meghatározott érdekek védelme miatt meg nem ismerhető adatok,

d) üzleti titok (védett ismeret) – ide nem értve az Info tv. 27. § (3) bekezdésében foglaltakat,

e) az EU jelentős pénzügy- vagy gazdaságpolitikai érdekének védelme miatt, uniós jogi aktus alapján meg nem ismerhető adatok – összhangban az Info tv. 27. § (4) bekezdésével,

f) döntés megalapozását szolgáló adatok,

g) az Adatkezelő gazdálkodásának átfogó, számlaszintű, illetve tételes ellenőrzésére irányuló adatmegismerés – összhangban az Info tv. 30. § (7) bekezdésével,

h) iratkezelési szabályzatban meghatározott idő eltelte (megőrzés),

i) a külső adatforrások belső használatának kezeléséről szóló főigazgatói utasításban rögzítettek,

j) az Adatigénylő által egy éven belül benyújtott azonos adatkörre vonatkozó adatigénylés esetén, feltéve, hogy az azonos adatkörbe tartozó adatokban változás nem állt be, valamint

k) az adatigénylés olyan adatra vonatkozik, amely nincs az Adatkezelő kezelésében.

43. § A közérdekű adatok megismeréséhez való jogot törvény különösen az alábbi esetekben korlátozhatja:

a) honvédelmi érdekből,

b) nemzetbiztonsági érdekből,

c) bűncselekmények üldözése vagy megelőzése érdekében,

d) környezet- vagy természetvédelmi érdekből,

e) központi pénzügyi vagy devizapolitikai érdekből,

f) külügyi kapcsolatokra, nemzetközi szervezetekkel való kapcsolatokra tekintettel,

g) bírósági vagy közigazgatási hatósági eljárásra tekintettel,

h) a szellemi tulajdonhoz fűződő jogra tekintettel,

i) döntés-előkészítésre tekintettel, az adat keletkezésétől tíz évig – összhangban az Info tv. 27. § (6)-(7) bekezdéseivel.

44. § (1) A Főigazgatóság esetében a Főigazgató, az Igazgatóság esetében az Igazgató dönt az adatigénylés teljesítésének megtagadásáról az adatvédelmi tisztviselő javaslatának figyelembe vételével.

(2) Az adatigénylés teljesítésének megtagadásáról és annak indokairól az adatigénylés beérkezésétől számított 15 napon belül a Főigazgatóság, illetve az Igazgatóság levélben, vagy amennyiben az igény elektronikus úton érkezett, illetve, ha az igényben az elektronikus levelezési cím is fel van tüntetve, elektronikusan tájékoztatást küld az Adatigénylőnek a jogorvoslati lehetőségekről szóló tájékoztatással egyidejűleg.

45. § Az Info tv. 30. § (3) bekezdése alapján a Nemzeti Adatvédelmi és Információszabadság Hatóság részére megküldött, az igény teljesítésének megtagadásáról szóló tájékoztatást az Igazgatóság egyidejűleg a Főigazgatóság részére is felterjeszti minden év január 31. napjáig.

46. § Ha az Igazgatóság részéről mérlegelés alkalmazásával kerül sor az igény teljesítésének megtagadására, a megtagadás tényéről az Igazgatóság a Főigazgatóságot a megtagadástól számított 15 napon belül tájékoztatja.

**7. Szerződéskötés**

47. § A Főigazgatóság és az Igazgatóságok a hatályos kötelezettségvállalásról szóló belső normatív utasításuk alapján kötelesek szerződést kötni.

**III. FEJEZET**

**SZOLGÁLTATÁSI SZERZŐDÉS MEGKÖTÉSE ADATBÁZISBÓL KÖZVETLENÜL NEM TELJESÍTHETŐ, FELDOLGOZÁST VAGY ÁTALAKÍTÁST, ILLETVE ELŐÁLLÍTÁST IGÉNYLŐ MŰSZAKI ADAT ESETÉN**

48. § Az Adatkezelő egyedi megrendelés alapján, külön díjazás ellenében, szolgáltatási szerződés alapján, nem közérdekű adatigénylés teljesítéseként, hanem szolgáltatásként bocsátja a megrendelő részére a kért adatokat.

49. § A műszaki adatok további feldolgozásával teljesíthető egyéb megrendelések (jellemzően hidrológiai statisztikai feldolgozások, előrejelzések és állapotértékelések, szakvélemények), továbbá az egyéb vízügyi műszaki adatok és információk (különösen térképi ábrázolások, műtárgy- és keresztszelvény adatok) szolgáltatásának feltételeit és díját az Adatkezelő és az Adatigénylő közötti szerződésben, vagy az Utasítás 2/a., továbbá 2/b. számú melléklete szerint kell rögzíteni.

50. § Az adatszolgáltatás egyedi megrendelés alapján szolgáltatási díj megállapítása mellett történik, ha:

a) az igényelt adatok a szakmai előírások szerinti feldolgozottsággal nem állnak rendelkezésre, de előállíthatók,

b) az adatot az adatigénylő egyedi igényének megfelelően kell előállítani, vagy

c) az adatigénylés teljesítéséhez a szakmai előírásoknak megfelelően feldolgozott állapotban rendelkezésre álló adatokból statisztikai jellemzők (különösen különböző időtartamra vonatkozó átlagok, minimumok, maximumok) előállítása is szükséges,

d) az igényelt adatok kigyűjtése, elemzése szakértői munkát igényel (különösen a vízbázis védőterület érintettsége, kútadatok értékelése).

51. § A szolgáltatási díj megállapításának alapja a Magyar Mérnöki Kamara érvényes beosztott mérnöki díjszabása.

52. § Ha a nem magyar anyanyelvű igénylő az igényét anyanyelvén vagy az általa értett más nyelven fogalmazza meg, akkor a fordítási költség beépíthető a szolgáltatási díjba.

53. § A Megrendelés visszaigazolása során az Adatigénylőt tájékoztatni kell a szolgáltatási szerződésben megjelölt díj mértékéről, valamint a szolgáltatási szerződésben vállalt feladat teljesítésének határidejéről.

**IV. FEJEZET**

**ZÁRÓ RENDELKEZÉSEK**

54. § Jelen Utasítás a közzétételét követő munkanapon lép hatályba, amellyel egyidejűleg hatályát veszti az Országos Vízügyi Főigazgatóságnak és a vízügyi igazgatóságoknak a közérdekű adatok megismeréséről és a szolgáltatási szerződés megkötéséről szóló szabályzatáról szóló 10/2022. (OVF) számú főigazgatói utasítás, valamint mellékletei. Jelen Utasítás hatálybelépésével egyidejűleg az Igazgatóságok e tárgyban korábban kiadott belső szabályozóinak hatályon kívül helyezéséről kötelesek gondoskodni.

55. § A Főigazgatóság és az Igazgatóságok jelen Utasítás hatálybalépését követő 30 napon belül saját hatáskörben kötelesek megalkotni az adatszolgáltatási és a szolgáltatási szerződés mintákat. Az Igazgatóságok jelen Utasítás hatályba lépését követő 30 napon belül kötelesek felülvizsgálni és szükség szerint megalkotni az Igazgatóságukra vonatkozó részletszabályokat, amelyek nem lehetnek ellentétesek a vonatkozó jogszabályok és jelen Utasítás rendelkezéseivel.

56. § Jelen Utasítást a hatályba lépését követően indult eljárásokra kell alkalmazni.

57. § Jelen Utasításban foglaltakat a Főigazgatóság és az Igazgatóságok valamennyi foglalkoztatottja köteles megismerni és betartani.

58. § Jelen Utasítás felülvizsgálatáért és aktualizálásáért a Főigazgatói Hivatal vezetője, illetve az Adattári Osztály vezetője felelős. A vonatkozó jogszabályok, közjogi szervezetszabályozó eszközök módosítását követő 90 napon belül, de legalább kétévente

59. § Jelen Utasítás mellékleteit az Adatkezelő köteles közzétenni honlapján, megfelelő fejléc alkalmazásával, letölthető formában.

**Budapest, 2023. 04. 21.**

**Láng István**

**főigazgató**

Mellékletek:

1. sz. melléklet: Adatigénylő lap

2/a.,2/b. sz. melléklet: Adatigénylés visszaigazolása

3/a.,3/b. sz. melléklet: Adatigénylés teljesítése; Nyilatkozat átvételről és teljesítésről

4. sz. melléklet: Adatigénylés nyilvántartása

5. sz. melléklet: Kimutatás